**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 13.06.2022, ora 08:00 – 14.06.2022, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 14.06.2022, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis în data de 13.06.2022, la ora 10:45, **Atenţionarea Hidrologică nr. 28,** valabilă în intervalul *13.06.2022 ora 12:00 – 13.06.2022 ora 24:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Someşul Mic, Mureş, Argeş şi Ialomiţa,* cu posibile depăşiri ale **COTELOR DE ATENŢIE,** astfel:

**- COD GALBEN:** ,,*În intervalul 13.06.2022 ora 12:00 – 13.06.2022 ora 24:00 pe râurile din bazinele hidrografice: Someşul Mic – bazin superior şi afluenţi bazin mijlociu şi inferior (judeţele: Cluj şi Bihor), Arieş – bazin amonte S.H. Câmpeni şi afluenţii aferenţi sectorului aval S.H. Câmpeni (judeţele: Alba si Cluj), Mureş – afluenţii aferenţi sectorului aval confluenţă cu râul Arieş – amonte confluenţă cu râul Târnava (judeţele: Cluj şi Alba), Mureş – afluenţii aferenţi sectorului aval confluenţă cu râul Târnava – amonte S.H. Brănişca (judeţele: Alba, Sibiu şi Hunedoara), Argeş – bazin superior, Dâmbovița – bazin superior (judeţele: Argeş și Dâmboviţa), Ialomiţa – bazin amonte S.H. Pucioasa şi afluenţii aferenţi sectorului aval S.H. Pucioasa - amonte S.H. Siliştea Snagovului (judeţele: Dâmboviţa, Prahova şi Ilfov), Prahova – bazin superior şi afluenţi bazin mijlociu şi inferior (judeţele: Prahova, Buzău şi Ialomiţa).”*

Această **Atenţionare Hidrologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

- către prefecturile județelor: *ALBA, ARGEŞ, BIHOR, BUZĂU, CLUJ, DÂMBOVIŢA, HUNEDOARA, IALOMIŢA, ILFOV, PRAHOVA şi SIBIU (11 prefecturi) - COD GALBEN*.

**RÂURI**

**Debitele au fost, în general, în scădere**, exceptând râurile din bazinele hidrografice: Someșul Mic, Caraș, Nera, Cerna, bazinele superioare ale Crișurilor, Timișului, bazinul superior și mijlociu al Oltului, cursurile inferioare ale Siretului și afluenților săi de dreapta și cursul superior al Prutului, unde au fost în creștere ca urmare a precipitațiilor căzute în interval, sub formă de aversă și propagării.

Pe râurile din bazinele hidrografice: Crasna, Bacău, Jiu, Vedea, Argeș, Ialomița, bazinul inferior al Oltului și pe râurile din Dobrogea, debitele au fost relativ staționare.

Debitele medii zilnice se situează la valori sub mediile multianuale lunare, cu coeficienţi moduli cuprinşi între 30-70%, mai mici (sub 30% din normalele lunare) pe râurile din bazinele hidrografice: Tur, Bistrița (afluent al Someșului Mare), Lăpuș, Crasna, Barcău, Crișul Negru, Crișul Alb, Arieș, Târnave, Timiș, Moravița, Caraș, Nera, Cerna, cursul superior al Mureșului, unii afluenți ai Oltului, Argeșului superior, Bistriței și pe cursul inferior al Prutului și afluenții acestuia.

În interval au fost emisă o **AVERTIZARE HIDROLOGICĂ** pentru fenomene imediate și zece **ATENȚIONĂRI HIDROLOGICE** pentru fenomene imediate.

A fost în vigoare **ATENȚIONAREA HIDROLOGICĂ nr. 28** din 13.06.2022, până la ora 24:00.

Nivelurile pe râuri la stațiile hidrometrice se situează sub **COTELE DE ATENȚIE**.

**Debitele vor fi, în general, staționare**, exceptând râurile din bazinele hidrografice: Buzău, Rm. Sărat, Putna, Trotuș, bazinul superior și mijlociu al Oltului, bazinele superioare ale Argeșului, Ialomiței, cursurile mijlocii și inferioare ale Timișului, Carașului, Nerei, Cernei, cursul mijlociu al Jiului, cursul superior al Prutului și pe râurile din Dobrogea, unde vor fi în creștere ca urmare a precipitațiilor prognozate și propagării.

Pe râurile din bazinele hidrografice ale Crișurilor, bazinele superioare ale Timișului, Carașului, Nerei, Cernei, Jiului și cursul inferior al Mureșului, debitele vor fi în scădere.

Sunt posibile scurgeri pe versanţi, torenţi, pâraie, viituri rapide pe râurile mici cu posibile efecte de inundaţii locale şi creşteri de niveluri şi debite, pe unele râuri mici din zonele de deal și munte, mai ales pe cele din sudul și sud-estul țării, ca urmare a precipitaţiilor prognozate, mai însemnate cantitativ, sub formă de aversă şi cu caracter torenţial.

**DUNĂRE**

**Debitul la intrarea în țară (secțiunea Baziaș) în intervalul 13.06.2022 – 14.06.2022 a fost în creștere, având valoarea de 4400 m3/s**, sub media multianuală a lunii iunie (6400 m3/s).

În aval de Porţile de Fier debitele au fost în creştere pe sectorul Gruia – Vadu Oii, staționare pe sectorul Brăila – Galați și în scădere pe sectorul Isaccea – Tulcea.

**Debitul la intrarea în țară (secțiunea Baziaș) va fi în creștere (4600 m3/s).**

În aval de Porțile de Fier debitele vor fi în creștere pe sectorul Gruia – Isaccea și staționare la Tulcea.

**2.** **Situaţia meteorologică în intervalul 13.06.2022, ora 09:00 –14.06.2022, ora 06:00**

**Administraţia Naţională de Meteorologie** (A.N.M.) a emis în data de 13.06.2022, la ora 10:00, **Atenţionarea Meteorologică nr. 60**, conform căreia:

**- COD GALBEN:** ,, *În intervalul 13 iunie, ora 12 - 13 iunie, ora 22, local în zona de munte, în Oltenia, Muntenia și Transilvania, vor fi perioade cu instabilitate atmosferică accentuată ce se va manifesta prin averse torenţiale, frecvente descărcări electrice, intensificări ale vântului și pe alocuri vijelii şi grindină. Cantitățile de apă vor depăși 20...30 l/mp și izolat 40 l/mp. Notă: manifestări de instabilitate atmosferică vor fi pe arii restrânse și în restul țării, cu o probabilitate mai mare în sud și centru.”*

Această **Atenţionare Meteorologică** a fost transmisă de către Centrul Operativ pentru Situaţii de Urgenţă al Ministerului Mediului, Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă, astfel:

- către prefecturile județelor: *ALBA, ARGEŞ, BACĂU, BRAŞOV, BUZĂU, CARAŞ-SEVERIN, CLUJ, COVASNA, DÂMBOVIŢA, GORJ, HARGHITA, HUNEDOARA, MEHEDINŢI, NEAMŢ, PRAHOVA, SIBIU, VÂLCEA şi VRANCEA (18 prefecturi) - COD GALBEN.*

**ÎN ŢARĂ**

Vremea a fost caldă, local călduroasă în vest, în sud şi în sud-est, dar şi în general instabilă. Cerul a fost variabil, însă, cu precădere în a doua parte a zilei, au fost înnorări temporar accentuate şi fenomene convective (averse ce au avut şi caracter torenţial, descărcări electrice şi intensificări de scurtă durată ale vântului) local în Muntenia, Oltenia, Dobrogea, Transilvania, sudul Banatului, în zona montană şi pe suprafeţe mai restrânse în cea submontană din Moldova. Izolat au fost căderi de grindină (confirmate din datele reţelei meteo şi hidro, dar şi din surse externe pentru județele Cluj, Prahova, Constanţa, precum și pentru zona Capitalei), rafale de vânt ce au atins în general 55...65 km/h şi vijelii (consemnate şi de staţii meteo de pe raza județului Mehedinţi). În intervale scurte de timp, s-au înregistrat cantități de apă pe alocuri de peste 15...30 l/mp, iar pe spaţii mici -în judeţele Cluj, Prahova, Buzău - de peste 40...50 l/mp. Temperaturile maxime s-au încadrat între 25 de grade la Joseni şi Miercurea Ciuc și 32 de grade la Sânnicolau Mare, Titu, Urziceni, Slobozia, Călăraşi, Ianca, Feteşti, Cernavodă, Tulcea, Gorgova, Gura Portiţei, Galaţi şi Focşani, iar izolat în Delta Dunării indicele temperatură-umezeală (ITU) a atins pragul critic de 80 de unităţi al disconfortului. La ora 06 valorile termice erau cuprinse între 9 grade la Joseni și Miercurea Ciuc și 23 de grade la Focșani. Spre dimineaţă, în depresiunile din estul Transilvaniei s-a format ceață.

***Observaţie:*** *de ieri dimineață de la ora 06 au fost în vigoare 39 de mesaje de alertă pentru fenomene meteorologice periculoase imediate:*

*- 16 avertizări cod portocaliu, 5 emise de către CNPM Bucureşti pentru Muntenia, 4 la SRPV Sibiu, 3 de către SRPV Timișoara, 2 la SRPV Constanţa şi câte 1 la SRPV Cluj-Napoca, respectiv SRPV Craiova;*

*- 23 atenționări cod galben, 8 emise de către CNPM Bucureşti pentru Muntenia, 7 de către SRPV Constanța, 5 de către SRPV Sibiu, 2 de către SRPV Craiova, 1 la SRPV Bacău.*

**LA BUCUREŞTI**

Vremea a devenit călduroasă, dar a fost uşor instabilă. Astfel, în cursul după-amiezii, pentru timp scurt au fost înnorări accentuate, averse, descărcări electrice şi unele intensificări ale vântului; în estul şi în sudul municipiului ploile au avut caracter torenţial, s-au înregistrat 10...15 l/mp, iar în unele cartiere a căzut grindină de mici dimensiuni. În restul intervalului, cerul a fost variabil, iar vântul slab. Temperatura maximă a fost de 30 de grade la Afumați și Băneasa și de 31 de grade la Filaret. La ora 06 se înregistrau 15 grade la staţia meteo Băneasa, 16 grade la Filaret și 17 grade la Afumați.

**3. Prognoza meteorologică în intervalul 14.06.2022, ora 09:00 –15.06.2022, ora 09:00**

**ÎN ŢARĂ**

Vremea se va răcori în majoritatea zonelor, iar valorile termice se vor situa în jurul normelor climatologice. Cerul va fi variabil, cu înnorări temporare, averse, descărcări electrice și intensificări de scurtă durată ale vântului, mai ales după-amiaza și în prima parte a nopții, pe arii relativ extinse în Muntenia, Dobrogea, local la munte, în Oltenia, în sudul și sud-vestul Transilvaniei și izolat în restul teritoriului. Ploile vor avea și caracter torențial, pe alocuri cantitățile de apă vor depăși 20...30 l/mp și pe suprafețe mici se vor semnala vijelii și căderi de grindină. Vântul va sufla slab și moderat, cu unele intensificări ziua, la munte și local în restul teritoriului, în special în regiunile sud-vestice și estice. Temperaturile maxime se vor încadra între 22 de grade în nordul Moldovei și 31 de grade în Oltenia, iar cele minime între 6 grade în depresiuni şi 20 de grade pe litoral.

**LA BUCUREŞTI**

Valorile termice se vor situa în jurul celor normale pentru mijlocul lunii iunie, iar din orele amiezii gradul de instabilitate atmosferică va creşte, astfel că vor fi perioade cu averse, descărcări electrice şi intensificări de scurtă durată ale vântului. Ploile vor avea și caracter torențial și vor fi condiții de grindină. Temperatura maximă se va situa în jurul valorii de 28 de grade, iar cea minimă va fi de 16...17 grade.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***ALIMENTĂRI CU APĂ***

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iaşi, S.C. Piscicola S.R.L. Iaşi şi S.C. CC & PES S.R.L. Iaşi prin reducerea debitelor la sursa r. Miletin – ac. Hălceni, corespunzător treptei III de aplicare a restricţiilor.

Judeţul Vaslui

Se mențin prevederile din „Planul de restricții si folosire a apei în perioade deficitare”, astfel:

- treapta III - pentru S.C. AQUAVAS S.A. VASLUI – Sucursala Vaslui, din acumularea Solești.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.